દીકરીને મોટી થતાં ક્યાં વાર લાગે છે! સરિતા હાઇસ્કુલમાં આવી. એકવાર સ્કુલમાંથી એક દિવસ માટે પિકનિક જવાનું હતું. સરિતાને બહુ મન હતું એટલે મને-કમને રતને તેને જવા તો દીધી, પણ રોજ સાંજે પાંચ વાગે આવી જતી સરિતાને પિકનિકમાંથી આવતા રાતના આઠ વાગી ગયા તો રતન માટે તે સમય કાઢવો ખૂબ કપરો થઇ પડ્યો. જયારે સરિતા પરત ફરી ત્યારે તરત તેને છાતી સરસી ચાંપી રતન ખૂબ રડી. સરિતા પણ માનું દર્દ સમજી ગઈ એટલે તેણે રતનને કહ્યું કે હવે ક્યારેય તે માથી દૂર નહીં જાય. તે દિવસ પછી સરિતા સીધી ઘરે આવી જતી અને ક્યાંય આઘે રમવા જવાને બદલે ફળીયામાં જ માની નજર સામે રમતી.